
PRAKTIČNA POMOĆ · VODIČ
Razgovarati bez straha
Kako izravno razgovarati s nekim o suicidalnim mislima – za bližnje, prijateljice i prijatelje, nastavnike i stručne osobe. Najvažnije na početku: pitanje ne izaziva suicidalne misli. Ono rasterećuje i otvara vrata pomoći.
Kada biti pozoran
1. Osoba govori ili piše o smrti, o besmislu ili o tome da je teret drugima.
1. Povlačenje od prijatelja, obitelji i hobija.
1. Jake promjene raspoloženja – ili iznenadni mir nakon teškog razdoblja.
1. Poklanjanje važnih stvari, oproštajna pisma ili poruke, „sređivanje stvari“.
1. Više alkohola ili droga, rizično ponašanje.
1. Opterećujući događaji: rastava, gubitak, otkaz, zlostavljanje, sram, dugovi.
Dobro se pripremiti za razgovor
1. Odaberite mirno mjesto i dovoljno vremena. Mobitel ostaje po strani.
1. Imajte pri ruci: 143, 144 i broj psihijatrijske hitne službe u Vašem kantonu.
1. Ne morate riješiti problem. Vaš je zadatak: biti tu, pitati, slušati, uputiti na pomoć.
Ovako možete pitati
Počnite s onim što ste primijetili – bez prigovora. Zatim pitajte izravno. Riječi „samoubojstvo“ ili „oduzeti si život“ smiju se izgovoriti.
„Primijetio/primijetila sam da se u posljednje vrijeme povlačiš. Brinem se za tebe.“
„Ponekad, kad je ljudima tako teško, razmišljaju o tome da više ne žele živjeti. Je li i tebi tako?“
„Razmišljaš li o tome da si oduzmeš život?“
„Jesi li već razmišljao/razmišljala kako bi to učinio/učinila?“
„Što te je dosad zadržalo?“
Slušati umjesto uvjeravati
1. Pustite osobu da kaže sve do kraja, čak i ako je to teško podnijeti. Stanke su dopuštene.
1. Ozbiljno shvatite ono što čujete. Izbjegavajte rečenice poput „Bit će bolje“ ili „Misli na svoju obitelj“.
1. Bez rasprave o tome je li samoubojstvo ispravno ili pogrešno – i bez prigovora.
1. Ne obećavajte tajnost. Recite iskreno: „Želim ti pomoći i zato ću potražiti podršku.“
Ako je odgovor da
1   Procijeniti opasnost: Postoji li konkretan plan, sredstva ili vrijeme? Što konkretnije, to hitnije.
2   Pri akutnoj opasnosti: Ne ostavljajte osobu samu. Nazovite 144 ili je otpratite na hitnu službu.
3   Ukloniti sredstva: Lijekove, oružje ili druga sredstva – po mogućnosti zajedno – zaključati ili predati.
4   Pomoć učiniti obvezujućom: Zajedno dogovoriti termin kod obiteljskog liječnika ili psihijatrijske službe – najbolje odmah, tijekom razgovora.
5   Ostati u kontaktu: Javite se ponovno idućih dana. Sigurnosni plan pomaže – predložak na krisenintervention.ch.
	A Vi? Takvi razgovori diraju. Potražite podršku – na primjer na 143 (i za bližnje) ili kod Elternnotruf 0848 35 45 55 (linija pomoći za roditelje, na njemačkom).

Izvori: kampanja „Reden kann retten“ – razgovor može spasiti (reden-kann-retten.ch), smjernice programa prve pomoći za mentalno zdravlje (ensa.swiss).

